|  |  |
| --- | --- |
|  |  |
| MINISTRI MÄÄRUS | |  |  | | --- | --- | | 14.02.2024 | nr 8 | |
| **Tervise Arengu Instituudi põhimäärus** |  |

Määrus kehtestatakse Vabariigi Valitsuse seaduse § 43 lõike 5 ning teadus- ja arendustegevuse korralduse seaduse § 13 lõike 1 punkti 3 alusel.

**1. peatükk**

**Üldsätted**

**§ 1. Tervise Arengu Instituut**

(1) Tervise Arengu Instituut (edaspidi TAI) on Sotsiaalministeeriumi hallatav riigi teadus- ja arendusasutus.

(2) TAI nimetus inglise keeles on *National Institute for Health Development*. TAI rahvusvaheline lühend on NIHD.

**§ 2. TAI pitsat ja sümboolika**

(1) TAI-l on väikese riigivapi kujutise ja oma nimega pitsat.

(2) TAI-l on oma logo, mida võib kasutada TAI dokumendiplangil ning muul asutuse trükisel ja meenel.

**§ 3. TAI rahastamine**

(1) TAI tegevust rahastatakse riigieelarvest, põhitegevusega seotud tasulistest teenustest saadud tulust, programmide ja projektide täitmiseks eraldatud vahenditest ja muudest laekumistest.

(2) TAI taristu kulu, riiklike tervise- ja sotsiaalvaldkonna programmide ja arengukavade elluviimise ja tervisestatistika tegemise kulud ja registrite ülalpidamisega seotud kulud kaetakse riigieelarvest Sotsiaalministeeriumi eelarve kaudu.

**§ 4. Aruandekohustus**

TAI on aruandekohustuslik valdkonna eest vastutava ministri (edaspidi *minister*) ees, kes suunab ja koordineerib TAI tegevust ja eelarve ning teeb tema tegevuse üle järelevalvet.

**§ 5. TAI asukoht**

TAI asub Tallinnas ja Tartus.

**2. peatükk**

**Tegevusvaldkond ja ülesanded**

**§ 6. TAI tegevusvaldkond**

TAI tegevusvaldkonnad on heaolu ja tervise:

1) edendamiseks, haiguste ennetamiseks ja tõrjeks ning riikliku tervisepoliitika kujundamiseks kvaliteetsete ja ajakohaste terviseandmete ning tõenduspõhise teabe kogumine ja analüüs;

2) kõrgetasemeline teadmusloome;

3) innovaatiliste lahenduste väljatöötamine ja katsetamine.

**§ 7. TAI ülesanded**

TAI ülesanded oma tegevusvaldkonnas on:

1) rahvastiku tervise ja heaolu ning neid mõjutavate tegurite seire, analüüs ja teadustöö;

2) teadustöö tegemiseks, tervise- ja sotsiaalkaitse arendamiseks ja juhtimiseks vajalike andmekogude moodustamine ja pidamine, uuringuandmete kogumine, nende analüüs ja kättesaadavuse korraldamine;

3) riigi infosüsteemi kuuluvate tervisevaldkonna andmekogude pidamine ja arendamine, mille vastutavaks või volitatud töötlejaks TAI on määratud;

4) tervisestatistika tegemine, s.o kõik toimingud, mis on seotud tervisestatistika jaoks andmete kogumise, nende statistilise töötlemise, analüüsi, levitamise ja säilitamisega ning nimetatud tegevuste arendamisega;

5) tervisesüsteemi toimivuse hindamise indikaatorite väljatöötamine ja seire;

6) iga-aastase rahvastiku tervise aruande koostamine;

7) eri valdkondade poliitiliste muudatuste, otsuste ja meetmete heaolu ja tervisega seotud mõjususe ja kuluefektiivsuse hindamine;

8) eri valdkondade sekkumiste, sealhulgas teenuste arendamine, toetamine, esmane rakendamine ja hindamine ning rakendamise ja hindamise koordineerimine;

9) ettepanekute tegemine ja osalemine eri valdkondade poliitika, strateegiate ja arengukavade koostamisel ja elluviimisel;

10) riiklike ja välisrahastusel põhinevate programmide väljatöötamine ja neis osalemine, nende koordineerimine ja elluviimine, strateegiate rakendamiseks vajalike tegevuskavade väljatöötamine ja elluviimine;

11) ekspertabi osutamine rahvastiku tervise- ja sotsiaalkaitse küsimustes;

12) osalemine riiklikus ja rahvusvahelises teadus- ja arendustegevuses;

13) asutuse põhitegevusega seotud valdkondades riigi esindamine Euroopa Liidu ja rahvusvahelistes organisatsioonides, töörühmades, võrgustikes ja komiteedes, sealhulgas Euroopa Liidu Uimastiametis (EUDA), Euroopa Liidu Statistikaametis (Eurostat) ja rahvusvahelises riiklike rahvatervishoiu instituutide assotsiatsioonis (IANPHI);

14) spetsialistide teadmiste ja oskuste arendamine ja koolituste korraldamine asutuse põhitegevusega seotud valdkondades;

15) meditsiiniterminoloogia ning tervishoiu-, rahvatervishoiu- ja sotsiaalvaldkonna terminoloogia arendamine;

16) klassifikaatori omanikuna klassifikaatori arendamise, juurutamise ja semantilise koosvõime eest vastutamine;

17) muude ministeeriumi või TAI teadusnõukogu antud ülesannete täitmine.

**3. peatükk**

**Juhtimine**

**§ 8. Direktor**

TAI-d juhib ja esindab direktor, kes vastutab asutuse üldseisundi ja arengu ning rahaliste vahendite õiguspärase ja otstarbeka kasutamise eest.

**§ 9. Direktori ülesanded**

Direktor:

1) juhib TAI tööd ja tagab selle tegevust korraldavate õigusaktide, arengukavade ja eelarve täpse ning otstarbeka täitmise ning annab aru ministrile;

2) kinnitab TAI tööplaanid ning tulude ja kulude alaeelarved;

3) koordineerib, suunab ja kontrollib temale vahetult alluvate töötajate ja struktuuriüksuste tööd;

4) tagab sisekontrollisüsteemi rakendamise TAI-s;

5) sõlmib, muudab ja lõpetab TAI nimel lepinguid käesolevas põhimääruses sätestatud ülesannete täitmiseks;

6) sõlmib, muudab ja lõpetab töölepinguid TAI töötajatega;

7) kehtestab TAI struktuuri, töötajate koosseisu, sisekorra- ja asjaajamise eeskirjad ning muud töökorralduslikud dokumendid;

8) kinnitab struktuuriüksuste põhimäärused;

9) moodustab komisjone ning projekti- ja töörühmi käesolevas põhimääruses sätestatud ülesannete täitmiseks;

10) esitab ministrile ettepanekuid TAI arengukava ja eelarve kohta;

11) annab TAI tegevuse juhtimiseks ja korraldamiseks käskkirju;

12) käsutab TAI-le eraldatud vara ja rahalisi vahendeid eelarve alusel kooskõlas õigusaktidega;

13) hoolitseb TAI valduses oleva riigivara sihipärase ja otstarbeka kasutamise eest;

14) kehtestab tasuliste teenuste eest võetava tasu ning selle määramise alused ja korra;

15) täidab muid õigusaktidega talle antud ülesandeid.

**§ 10. Teadusnõukogu**

(1) TAI teadus- ja arendustegevusega seotud küsimuste lahendamiseks põhimääruses sätestatud ulatuses moodustatakse viie- kuni üheksaliikmeline teadusnõukogu, mille koosseisu kinnitab direktori ettepanekul minister.

(2) Teadusnõukogusse kuulub ametikoha järgi TAI teadusdirektor.

(3) Teadusnõukogu liikmed valivad enda hulgast teadusnõukogu juhi.

**§ 11. Teadusnõukogu ülesanded**

Teadusnõukogu:

1) kinnitab TAI teadustegevuse uurimissuunad ja annab soovitusi välisprojektides osalemiseks;

2) annab suuniseid TAI teadus- ja arendustegevuste elluviimiseks;

3) kinnitab TAI arengukava ;

4) korraldab avaliku konkursi TAI direktori ametikoha täitmiseks;

5) kinnitab TAI akadeemilise töötaja ametikohtade nimetused, nende täitmise tingimused ja akadeemilisele töötajale esitatavad nõuded;

6) esitab TAI töötajaid asutuseväliseks autasustamiseks, Eesti Teaduste Akadeemiasse või auastmeisse valimiseks ja annab vastavaid soovitusi.

**4. peatükk**

**TAI ümberkorraldamine ja tegevuse lõpetamine**

**§ 12. Ümberkorraldamine ja tegevuse lõpetamine**

TAI tegevuse korraldab ümber või lõpetab Vabariigi Valitsus ministri ettepanekul, olles ära kuulanud Teadus- ja Arendusnõukogu arvamuse.

**5. peatükk**

**Rakendussätted**

**§ 13. Määruse kehtetuks tunnistamine**

Sotsiaalministri 23. aprilli 2003. a määrus nr 73 „Tervise Arengu Instituudi põhimäärus“ tunnistatakse kehtetuks.

(allkirjastatud digitaalselt)

Riina Sikkut

terviseminister

(allkirjastatud digitaalselt)

Maarjo Mändmaa

kantsler